# **Leksiýa 7. Demir ýol ulagyň işini meýilleşdirmek**

# 7.1. Demir ýol ulagyň işini meýilleşdirmek.

# 7.2.Demir ýol ulagda işi meýilleşdirmegiň ýörelgeleri we usullary.

# 7.3. Ulag meýilnamalaryň görnüşi.

7.1. Kärhananyň iş meýilnamasy önümçiligi guramagyň esasy bolup durýar. Kärhana meýilnamanyň maksady öňde duran strategiýanyň ýerine ýetirilişini, edilmeli işiň meýilnamasyny, iş prosesiň guralyşyny, işiň sazlaşygyny, işiň gidişine gözegçilik etmegi, işe üýtgetme girizmegi öz içine alýar. Ol kärhananyň iş yzygiderligini, onuň potensialyny, ösüş yzygiderligi, täsir edýän faktorlary göz öňünde tutmaly.

*Meýilnama* – bu islendik möhlet üçin gerekli işiň maksatnamasydyr. Bazar ykdysadyýeti şertde eýeçiligine, maksadyna, uly ýa-da kiçiligine garamazdan islendik kärhana üçin meýilnama düzülýär. Meýilnamanyň maksady mümkinçiliklerden öz wagtynda peýdalanyp, iş alyp barmaga zerur şert döretmekdir. Ahyrky maksat kärhananyň ösüşini üpjün etmek bolup durýar. Ol serişde, wagt we ösüşiň dürli çeşmesini talap edýär. *Meýilleşdirme* – bu kärhana meýilnamasyna esaslanyp, göz öňünde tutulýan dolandyryş işlerdir. Ol zerur bolan serişdäni kesgitlemegi, dürli görnüşi deňeşdirmegi, gerekli usuly saýlap almagy öz içine alýar. Meýilnamanyň wezipesi şu aşakdakylar bilen baglanyşyklydyr:

* bazar ykdysadyýetinde bolýan ähtimallygy göz öňünde tutup önümçilk maksatnama düzmek;
* önümçilik maksatnamany müşderi talabyna laýyklykda alyp barmak;
* kärhananyň bäsdeşlik ukybyny ýokarlandyrmak;
* hyzmatyň hilini ýokarlandyrmak üçin dürli çeşmeden peýdalanmak;
* önümçilik prosesi zerur serişde boilen üpjün etmek;
* ykdysady taýdan amatly has täze tehnologiýa saýlap almak;
* netijeli goýum görnüşi saýlamak;
* maliýe görkezijileri ýokarlandyrmak.

Meýilleşdiriş tehnologiýa umumy tertip-düzgüni, möhletliligi, meýilnamanyň mazmunyny, önümçilik bölümleriň özara gatnaşyk mehanizmini sazlaýar. Ol kärhananyň işine dogry baha bermäge, bölümlerde talabalaýyk iş alyp barmaga ýardam edýär. Meýilnamada kärhananyň çykdajysy we girdejisi göz öňünde tutulyp, ol önümiň özüne düşýän gymmatyny peseltmek maksady bilen işlenip düzülýär. Demir ýol ulagda şu meýilnama görnüşleri giňden ulanylýar:

1. ösüş meýilnama;
2. ýyllyk meýilnama;
3. işjeň meýilnama.

Ösüş meýilnama 5 ýyl we ondan köp bolan möhleti öz içine alýan döwürde pudagy ösdürmek göz öňünde tutulyp işlenip düzülýär.

Ýyllyk meýilnama ösüş meýilnamada göz öňünde tutulan işleriň birinji ýylyny öz içine alyp, her bir ýerine ýetirilmeli iş takyk bellenýär. Ol 4 çärýege (kwartala) bölünýär.

Işjeň meýilnama çärýek, aý, 10 gün, 5 gün, bir iş çalşygy üçin düzülýär. Gündelik işe üýtgeşme girizilen ýagdaýda, meselem, çalt ýerine ýetirilmeli iş ýüze çykanda, ýük hem-de ýolagçy ugradylmaly ýer üýtgände iş işjeň meýilnama esasynda amal edilýär.

7.2. Meýilleşdiriş usulyýete analitiki derňew, esas taýýarlamak, maglumaty öwrenmek, toparlamak degişli. Demir ýol ulagda meýilnama işläp taýýarlamakda ulanylýan esay usullara deňleme (balans), kada (normatiw) usuly, şeýle hem, tehniki-ykdysady faktor boýunça meýilleşdirme, maksatnama, hasabat, ykdysady-matematiki usul degişli.

*Deňleme (balans) usuly* makroykdysady derejede meýilleşdirmekde giňden ulanylýar. Ol kärhana derejesinde hem uly ähmiýete eýedir. Bu usulyň üsti bilen dürli görnüşli balans düzülýär:

* maddy (ýangyç, elektroenergiýa, material, enjam we ş.m.);
* zähmet (işçi güýji, iş wagty);
* maliýe (girdeji we çykdajy, buhgalter hasaby we ş.m.);
* umumy (önümçilik kuwwaty, geçirijilik mümkinçiligi).

*Kada (normatiw) usuly* makroykdysady we kärhana derejesinde giňden ulanylýan umumy usul bolup, kada görkezijilere esaslanýar. Kada boýunça iş ösüş häsiýete eýe bolmaly, meýilnama boýunça täze tehnika, tehnologiýa ornaşdyrmak, özleşdirmek maksady bilen işler amala aşyrylmaly. Ol hereketiň düzgünini, yzygiderlik tertibi öz içine alýar. Demir ýol ulag kärhanalarda düzgün-kada hereketiň tertibini, ugur boýunça bölünişigi, gün tertibi kesgitleýär.

Işler meýilleşdirilende ýörelgelerden ugur almak hökmandyr. Ýörelge kärhan meýilnamasyny düzmäge esas bolup hyzmat edýär. Meýilnamanyň netijeliligi ýörelgelerden ugur alnyşyna baglydyr. Meýilleşdirme ulgamda 15 prinsip tapawutlandyrylýar:

1. hökmanlyk prinsipi; ol kärhananyň ähli işinde meýilnama zerurlygy ýüze çykarýar. Meýilnamanyň ýoklugy ýalňyşlyga, işde netijeliligiň peselmegine getirip bilýär.
2. bütewilik prinsipi; ähli bölümler, bölümçeler üçin önümçilik meýilnama umumydyr.
3. aralyk gatnaşyk prinsipi; meýilnama adamlary, işçileri, hyzmatdaşlary özüne çekmegi başarmaly.
4. yzygiderlik prinsipi; kärhanada meýilnama hemişe, yzygider düzülmeli.
5. berklik prinsipi; ol içki ýagdaýa görä meýilnama bilen ähtimallygyň arasynda sazlaşygy göz öňünde tutýar.
6. takyklyk prinsipi; her bir meýilnama daşky we içki faktor esasynda düzülip, kärhananyň ähli ýagdaýyny göz öňünde tutmaly.
7. umumylyk prinsipi; meýilnama çözgüt çözmegi, şol bir wagtda onuň durmuşa geçirilişini hasaba almaly.
8. netijelilik prinsipi; önümçilikde çäkli seerişde bilen ýokary netije gazanyp boljak görnüşi saýlap almagy göz öňünde tutmaly.
9. amatlylyk prinsipi; iň amatly görnüşi saýlap almagy göz öňünde tutmaly.
10. çäklilik prinsipi; ähli derejede bölümleriň sazlaşykly işlemegi zerur.
11. ykdysady tygşytlylyk prinsipi; meýilnama düzülende ykdysady netijelilik göz öňünde tutmaly.
12. esaslanma prinsipi; meýilnama çözgüt üpjün edip biljek şert döretmeli, iş ýerine ýetirilende meýilnama takyklyga esaslanmaly.
13. maksada okgunlyk prinsipi; işiň maksadyna ýetirjek guramaçylyk-maliýe işi göz öňünde tutmaly.
14. öz möhletinde ýerine ýetirme prinsipi; netije gazanmak üçin her bir bölüm, her bir işgär işini öz wagtynda etmegi göz öňünde tutmaly.
15. maglumatlylyk prinsipi; meýilnama düzülende kärhananyň ähli edýän işi baradaky maglumat çözgüt esaslandyrmagy, işjeňligi ýokarlandyrýar.

Meýilnamada bu prinsipleriň ulanylmagy kärhananyň önümçilik mümkinçiligini kesgitlemäge, serişdäni has netijeli ulanmagy üpjün etmäge, önümçilik-hojalyk işiň ykdysady netijeliligini ýokarlandyrmaga, kärhananyň durnuklylygyny we ygtybarlygyny güýçlendirmäge ýardam edýär.

7.3. Demir ýol ulagynda ýyllyk meýilnamanyň şu esasy görnüşleri bar:

1. ýük hem-de ýolagçy gatnatmak meýilnama;
2. zähmet we iş haky meýilnama;
3. düýpli gurluşyk we abatlama meýilnama;
4. maddy-tehniki üpjünçilik meýilnama;
5. maliýe meýilnama.

*Ýük hem-de ýolagçy gatnatmak meýilnamada* ýylyň dowamynda, her bir çärýekde, gatnadylmaly ýolagçy, ýük möçberi görkezilýär. Bu meýilnamada ýurduň demir ýollary boýunça otly ugurlary, otlylaryň gündelik, aýlyk, çärýek we ýyllyk gatnaw mukdary, her bir ugur boýunça ýolagçy, ýük möçberi hasaplanýar.

*Zähmet we iş haky meýilnamada* işgärleriň zähmeti we onuň netijesi bilen alýan iş hakynyň aasynda özara baglanyşyk bolmaly. Bu baglanyşyk zähmetine görä paýlamak, zähmeti guramak ýörelge boýunça çekilen zähmetiň netijesine, ýerine ýetirilen işe görä tölenýän hakdyr. Wagt hasaby boýunça tölenýän iş haky işlenen wagtyň mukdaryna, işgäriň hünär derejesine baglylykda kesgitlenýär.

*Düýpli gurluşyk we abatlama meýilnamada* gurulmaly ýa-da abatlanmaly desgalarda her bir çärýek boýunça edilmeli işler görkezilýär.

*Maddy-tehniki üpjünçilik meýilnama* demir ýol ulaga ýylda gerek boljak ulag serişdeleri, ätiýaçlyk şaýlar, ýangyç we çalgy ýaglar hasaplanyp düzülýär.

*Maliýe meýilnama* ýokarda sanalyp geçilen meýilnamalaryň amala aşmagy üçin her bir demir ýol ulag kärhana boýunça maliýe, ýagny, pul serişde bilen üpjün etmek, her bir ugur boýunça maýa goýum hasaplanyp düzülýär.

# Demir ýol ulagy ösdürmegiñ meýilnamasy şu tertipde düzülýär:

*1-njy tapgyr.* Meýilleşdiriş-ykdysady guramalar başlangyç meýilnama düzýär. Oňa daşama (ýük we ýolagçy), maýa goýum möçberi, önümçilik kuwwatlyk girizilýär, zähmet öndürijiligi düzülýär we daşamanyñ özüne düşýän gymmaty kesgitlenýär.

*2-nji tapgyr.* Her bir demir ýol ulag kärhanasy berlen çäklendirme (limit) boýunça öz meýilnama taslamasyny düzýär we degişli gurama tassyklamaga iberýär.

*3-nji tapgyr.* Hödürlenen meýilnama tassyklanandan soñ ol ýerine ýetirmeli edaralara iberilýär we ýerine ýetirilişine gözegçilik edilýär.